# Invitation og info til Ängby Summercamp 2025

De senere år har vi haft en gruppe spillere og ledere/trænere med til Ängby’s sommerlejr og sommerstævne. Ängby ligger i Stockholm – ca. 20 min. metrokørsel fra centrum. Lejren ligger i slutningen af sommerferien, så for de fleste er det en perfekt start på en ny sæson.

Lejren er blandt de største og bedste i Europa.

Der er plads til 180 spillere på lejren. Spillere og trænere kommer fra mange forskellige lande, fx Danmark, Sverige, Norge, Finland, Letland, Tyskland, Frankrig, Rumænien, Irland og England.

Turen er en guidet tur, hvor ABTK stiller ledere til rådighed på turen (Peter Stilling og Nicklas Jensen), som hjælper med det praktiske i forhold til logistik, mad og opsyn samt fællesarrangementer.

Der er træning ca. 5 timer hver dag inkl. fysisk træning (bortset fra fredag), så deltagelse på lejren kræver, at man er i god form, og at man kan lide at træne øvelser. Der er spillere i alle aldre og på næsten alle niveauer.

Vi sover og spiser morgenmad på Blackebergs gymnasium, 2 tunnelbanestop fra træningshallen. Frokost får vi i hallen, mens vi selv skal sørge for aftensmad. Der er dog gode indkøbsmuligheder tæt på hallen, hvor vi kan købe salat, sandwich, pizza, nudler mv.

Lejren er i år fra mandag til fredag formiddag. Midt på ugen tager vi med dem, der har lyst til at springe et træningspas over til den lokale strand for at bade og spille minigolf efter morgen/formiddagstræningen, men ellers står den på restitution og hygge, når der er træningsfri.

Fra fredag eftermiddag til søndag er der stævne, hvor man kan prøve sig selv af mod svenskerne og modstandere fra de mange forskellige lande på lejren. Vi er dog kun med i stævnet til og med lørdag, da søndag er hjemrejsedag.

I år tager vi afsted med bil og tog (måske kun bil) søndag d. 3. august og er retur søndag d. 10. august sidst på eftermiddagen.

Pris for denne tur er som sidste år 4.500,00

Prisen dækker: Lejr + tshirt, kost og logi (minus aftensmad), transport og lederomkostninger.

Spillerne medbringer selv penge til aftensmad samt frokost i stævneweekenden (dvs. ca. 1.000 Dkr.) samt lommepenge.

Tilmelding foregår via besked til Nicklas eller Peter inden 30/4, men man behøver først at betale inden 1/6. Tilmelding er bindende. Når man betaler, skal man benytte linket i klubmodul. Når du tilmelder dig, skal du samtidigt angive trøjestørrelse og i notatfeltet skal du anføre 3 punkter du gerne vil forbedre på lejren.

Hvis du har spørgsmål vedr. lejren, kan du kontakte Nicklas (27894133) eller Peter Stilling (2012 7379).

Bedste hilsner Peter Stilling